
Text rozhodnutia
Súd: Krajský súd Nitra Spisová značka: 11S/160/2016 Identifikačné číslo súdneho spisu: 4016200628 Dátum vydania rozhodnutia: 27. 10. 2016 Meno a priezvisko sudcu, VSÚ: JUDr. Darina Vargová ECLI: ECLI:SK:KSNR:2016:4016200628.2 Uznesenie Krajský súd v Nitre, v právnej veci žalobcu: Ing. Juraj Vodný, s miestom podnikania Štefana Moyzesa 274/16, Tesárske Mlyňany, IČO: 31 838 138, zastúpeného advokátom JUDr. Štefanom Mesárošom, Štefánikova 84, Nitra, proti žalovanému: Pôdohospodárska platobná agentúra, Dobrovičova 12, Bratislava, IČO: 30 794 323, o preskúmanie zákonnosti postupu a zrušenie rozhodnutia žalovaného zo dňa 20. mája 2016 č. 500/1679/20165/2015, takto r o z h o d o l : Súd konanie z a s t a v u j e . Žiaden z účastníkov konania nemá právo na náhradu trov konania. o d ô v o d n e n i e : 1. Žalobca sa žalobou zo dňa 29. 06. 2016, osobne podanou na tunajší súd dňa 30. 06. 2016, domáhal preskúmania postupu a zrušenia rozhodnutia žalovaného zo dňa 20. 05. 2016 č. 500/1679/20165/2015, ktorým žalovaný na základe žiadosti žalobcu podanej dňa 11. 05. 2015 schválil poskytnutie podpory formou jednotnej platby na plochu v sume 29.752,19 eur podľa § 7 NV SR č. 342/2014 Z. z., platby na poľnohospodárske postupy prospešné pre klímu a životné prostredie v sume 14.101,67 eur podľa § 8 NV SR č. 342/2014 Z. z., platby na pestovanie vybraných druhov zeleniny s veľmi vysokou prácnosťou v sume 1.285,10 eur podľa § 8 NV SR č. 36/2015 Z. z., úhrady finančnej disciplíny v sume 560,09 eur v zmysle čl. 26 ods. 5 NEPR (EÚ) č. 1306/2013 a neschválil poskytnutie podpory formou doplnkovej vnútroštátnej platby na plochu podľa § 6 ods. 2 NV SR č. 152/2013 Z. z. 2. Súd prvej inštancie výzvou zo dňa 26. 09. 2016 vyzval žalobcu na zaplatenie súdneho poplatku za podanú žalobu v sume 70,- eur v lehote do 10 dní odo dňa doručenia výzvy s poučením, že ak v určenej lehote súdny poplatok nezaplatí, konanie bude zastavené. Výzva na zaplatenie súdneho poplatku bola právnemu zástupcovi žalobcu doručená dňa 29. 09. 2016. 3. Podľa § 18f zákona č. 71/1992 Zb. o súdnych poplatkoch a poplatku za výpis z registra trestov v znení neskorších predpisov, z úkonov navrhnutých alebo za konania začaté do 30. júna 2016 sa vyberajú poplatky podľa predpisov účinných do 30. júna 2016, i keď sa stanú splatnými po 1. júli 2016. 4. Podľa § 5 ods. 1 písm. a/ vyššie citovaného zákona v znení účinnom do 30. 06. 2016 (teda i v čase začatia predmetného konania), poplatková povinnosť vzniká: a/ podaním návrhu, odvolania a dovolania alebo žiadosti na vykonanie poplatkového úkonu, ak je poplatníkom navrhovateľ, odvolateľ a dovolateľ. Podľa § 8 ods. 1 vyššie citovaného zákona, poplatok za podanie návrhu alebo žiadosti, poplatok za uplatnenie námietky zaujatosti v konkurznom konaní alebo reštrukturalizačnom konaní podľa osobitného predpisu a poplatok za konanie o dedičstve je splatný vznikom poplatkovej povinnosti. Podľa § 10 ods. 1 vyššie citovaného zákona, ak nebol zaplatený poplatok splatný podaním návrhu na začatie konania alebo dovolania, prvostupňový súd vyzve poplatníka, aby poplatok zaplatil v lehote, ktorú určí spravidla v lehote desiatich dní od doručenia výzvy; ak aj napriek výzve poplatok nebol zaplatený v lehote, súd konanie zastaví. O následkoch nezaplatenia poplatku musí byť poplatník vo výzve poučený. Súd vyzve poplatníka na zaplatenie poplatku splatného podaním návrhu na začatie konania predtým, ako nariadi pojednávanie tak, aby lehota od zaplatenia poplatku do pojednávania, vydania platobného rozkazu a rozkazu na plnenie alebo rozhodnutia bez nariadenia pojednávania nebola dlhšia ako dva mesiace; túto lehotu môže predseda súdu z dôležitých dôvodov predĺžiť. Podľa § 14 ods. 1 vyššie citovaného zákona, na konanie vo veciach poplatkov, ak tento zákon neustanovuje inak, platí primerane Občiansky súdny poriadok. 5. Podľa § 25 zákona č. 162/2015 Správny súdny poriadok, ak tento zákon neustanovuje inak, použijú sa na konanie pred správnym súdom primerane ustanovenia prvej a druhej časti Civilného sporového poriadku okrem ustanovení o intervencii. Ak niektorá otázka nie je riešená ani v Civilnom sporovom poriadku, správny súd postupuje primerane podľa základných princípov konania tak, aby sa naplnil účel správneho súdnictva. 6. Z vyššie uvedených ustanovení zákona o súdnych poplatkoch vyplýva, že poplatková povinnosť v sume 70,- eur vznikla žalobcovi už podaním žaloby (dňa 30. 06. 2016) na preskúmanie zákonnosti rozhodnutia, a to podľa položky 10 písm. d/ Sadzobníka súdnych poplatkov (z návrhu na preskúmanie zákonnosti rozhodnutia orgánu štátnej správy s pôsobnosťou pre celé územie Slovenskej republiky, ktorý rozhodol vo veci aj v prvom stupni, okrem ministerstiev, na základe žaloby ), ktorý je prílohou k vyššie citovanému zákonu v znení účinnom do 30. 06. 2016. Žalobca však predpísaný súdny poplatok ani na základe výzvy súdu v zákonom stanovenej lehote, ktorá mu podľa ust. § 121 ods. 3, 4 zákona č. 160/2015 Z. z. Civilný sporový poriadok (ďalej len "CSP") uplynula dňa 10. októbra 2016 (nakoľko deň 9. októbra 2016 bola nedeľa), nezaplatil a neurobil tak ani do rozhodnutia v tejto veci, kedy súd skúmal podmienky konania. 7. S poukazom na tieto skutočnosti bolo potrebné rozhodnúť tak, ako je to uvedené vo výrokovej časti tohto rozhodnutia a konanie v predmetnej veci zastaviť, keďže súdny poplatok nebol zaplatený. Ide o zákonnú prekážku konania na súde, ktorá bráni meritórnemu rozhodnutiu vo veci samej. 8. O trovách konania správny súd rozhodol podľa ust. § 170 písm. b/ zákona č. 162/2015 Z. z. Správny súdny poriadok, tak, že žiaden z účastníkov konania nemá právo na náhradu trov konania, ak konanie bolo zastavené. 9. Súd prvej inštancie takto rozhodol pomerom hlasov 3:0 (§ 3 ods. 9 zák. č. 757/2004 Z. z. o súdoch a o zmene a doplnení niektorých zákonov v znení neskorších predpisov). Poučenie: Proti tomuto uzneseniu je možné podať odvolanie do 15 dní odo dňa jeho doručenia na Krajský súd v Nitre, a to písomne v dvoch vyhotoveniach (§ 357 písm. a/ CSP). V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh).

